

**ДО**

**ИНЖ. ТОМА БЕЛЕВ**

**ЗАМЕСТНИК-МИНИСТЪР**

**МИНИСТЕРСТВО НА ОКОЛНАТА СРЕДА И ВОДИТЕ**

**1000 СОФИЯ, БУЛ. „КН. МАРИЯ ЛУИЗА“ 22**

На Ваше писмо с изх. № 0400-1993/29.06.2022 г.

**Относно:** Становище на Министерство на земеделието (МЗм) по въпроси, включени в дневния ред на заседанието на Националния съвет по биологично разнообразие, насрочено за 13 юли 2022 г.

**УВАЖАЕМИ ГОСПОДИН БЕЛЕВ,**

В отговор на Ваше писмо с регистрационен индекс 0403-144/29.06.2022 г., относно провеждане на заседание на Националния съвет по биологично разнообразие, насрочено за 13 юли 2022 г. и предложените за разглеждане материали, Министерството на земеделието изразява следното становище:

1. Министерството на земеделието съгласува предложения за разглеждане по т.1 от дневния ред на посоченото заседание проект на „План за действие за опазване на балканска дива коза (Rupicapra rupicapra balcanica Bolkay, 1925) в България 2019 – 2028 г.“ след отразяване на следните бележки:

1.1. Към момента на утвърждаване на Плана да бъдат прецизирани наименованията на съответните административни структури, посочени в текста.

1.2. на стр. 53, абз. 1 – Предлагам публикуваният текст: „В миналото (края на 70-те години) в ДЛС „Кормисош” са внесени от подвида алпийска дива коза (*R. rupicapra rupicapra*) и са създадени условия за хибридизация с балканския подвид, срещащ се там преди интродукцията. В резултат се получава жизнена хибридна популация, която през 90-те достига 230-250 индивида (Бедров, 1999)“ да отпадне. Мотиви: Неаргументирано е твърдението за значителното подобряване жизнеността и нарастване на популацията от диви кози, в резултат на внесени през 1977 г. десет броя диви кози, значителна част от които вероятно са загинали преди да са влезли в брачен период. Установяване на влиянието и на значението на внесените от Австрия диви кози следва да бъде направено въз основа на резултати от извършени съответни генетични анализи.

1.3. на стр. 63 – Предлагам текстът: „Дейност 1.2 Изготвяне и поддържане от МЗХГ на национална база данни за трофеите от дива коза и установените незаконни посегателства“ да бъде прецизиран както следва: „Дейност 1.2. Изготвяне и поддържане от МОСВ и МЗм на национална база данни за трофеите от дива коза и установените незаконни посегателства“. Мотиви: В информационната система system.iag, модул „Ловна статистика“ Изпълнителната агенция по горите (ИАГ) поддържа съответната база данни, в т. ч. за дивата коза. По данни от ИАГ, през последните 20 години преобладаващата част от незаконните посегателства върху диви кози са констатирани в районите на дейност на националните паркове. Следва да бъде взето под внимание обстоятелството, че информацията, свързана със състоянието на популациите от дива коза в Република България се докладва пред съответните европейски институции от Министерството на околната среда (МОСВ). Предвид горното, предлагаме изготвянето и поддържането на национална, обща и споделена база данни за трофеите от дива коза и установените незаконни посегателства да бъде извършено от МОСВ, с възможност да бъдат ползвани съответните данни, поддържани от ИАГ в информационната система system.iag. В тази връзка предлагам да бъдат прецизирани текстовете, представени в табличен вид на стр. 63, дейност 1.2, части: „Ефект“, „Описание“ и „Индикатор“.

1.4. На стр. 64 - Предлагам текстът: „Създаване на условия за формиране на сърцевинни зони с постоянно присъствие на вида и намалено безпокойство в чувствителни периоди за вида“ да отпадне и да бъде заменен с текста: „Създаване на условия в ключовите местообитания за вида, установени с плана за ловностопански дейности, за намаляване на безпокойството на дивата коза за определен период“. Мотиви: Понятието „сърцевинна зона“ не е въведено в Закона за лова и опазване на дивеча и в съответните подзаконови нормативни актове.

1.5. На стр. 101, 102, 103, 113, 114, 115, 119, 122, 123, 140, 141, 213, 214, 219 и 220, част VIII „Времева рамка и бюджет за природозащитните дейности“; „Бюджет на план за опазване популациите на балканската дива коза (Rupicapra rupicapra balcanicа Bolkay, 1925) за периода 2019-2028 г. в България“ – Не приемам предложения за обсъждане и съгласуване бюджет по дейности, обхват и общи суми с ДДС, както и обосновката на бюджета (Приложение 17) в частите отнасящи се до Министерство на земеделието, „Северноцентрално държавно предприятие“ (СЦДП) ДП, гр. Габрово, „Югозападно държавно предприятие“ (ЮЗДП) ДП, гр. Благоевград, „Южноцентрално държавно предприятие“ (ЮЦДП) ДП, гр. Смолян. Мотиви: Посоченият проект на бюджет е изготвен без участието на съответните представители на МЗм, СЦДП ДП, гр. Габрово, ЮЗДП ДП, гр. Благоевград, и на ЮЦДП ДП, гр. Смолян. Държавните предприятия по чл. 163 от Закона за горите не оперират с бюджетни средства, а финансовите средства, които са в резултат на тяхната стопанска дейност, се изразходват съгласно горскостопанските планове, плановете за ловностопанска дейност и плановете за действия по охраната на горските територии от пожари, поради което е необходимо предварително съгласуване на възможностите, условията и евентуалния размер на ресурсите, с които те биха могли да участват в гореописания проект. Предвид горното, изразявам разбирането за необходимост от провеждане на среща между представители на МЗм, съответните държавни предприятия (ДГП) по чл. 163 от Закона за горите и авторите на проекта за уточняване на възможностите за взаимодействие и участие, при осигурено финансиране от ДГП, заложено в конкретните годишни финансови планове за тяхната дейност.

2. Министерството на земеделието съгласува предложения за разглеждане по т.2 от дневния ред на посоченото заседание проекта на „План за действие за опазване на китоподобни бозайници - черноморска афала (Tursiops truncatus ponticus), черноморска морска свиня (Phoceаna phocоena relicta) и черноморски обикновен делфин (Delphinus delphis ponticus) в България за периода 2019 – 2028 г.“ след отразяване на следните бележки:

2.1. Към момента на утвърждаване на Плана да се прецизират наименованията на съответните административни структури, посочени в текста.

2.2. Текстовете на Плана да се допълнят с наличните актуални данни, като може да се ползват най-новите оценки на ключовите запаси публикувани на: https://www.fao.org/gfcm/data/safs, официални данни публикувани от Изпълнителна агенция по рибарство и аквакултури (ИАРА) за уловите от стопански риболов <https://iara.government.bg/wps/portal/iara-web/fishing.and.aquaculture/commercial.fishing/public.registers.commecial.fishing/sr1/sr> , Годишните доклади на България относно прилагането на Рамката за събиране на данни, публикувани на страницата на Европейската комисия: <https://datacollection.jrc.ec.europa.eu/ars/2020> .

2.3. Следва да се добави информация и за следните национални нормативни разпоредби, относими към целите за опазване на китоподобните в Черно море и да се предвидят съответните текстове на относимите места в Плана (напр. в т. 5.2.2.2. Случаен улов (приулов) в Черно море, Опасни съоръжения и сезони, стр. 90; т. 6.1.1. Законодателство на Р България и ЕС):

- чл. 43 от Закона за рибарството и аквакултурите (ЗРА) забранява улова, пренасянето, превозването и търговията на морски бозайници, а в случай на прилов на морски бозайници уловените животни се връщат незабавно обратно в морето независимо от тяхното състояние;

- съгласно приложение № 1 към чл. 32, ал. 1 от ЗРА ежегодно се забранява уловът на калкан във водите на Черно море – с всякакъв вид риболовни уреди за период от 60 дни, считано от 15 април;

- в чл. 35, ал. 5 от ЗРА е предвидена възможност министърът на земеделието, по предложение на изпълнителния директор на ИАРА със заповед да определя зони, в които е забранено използването на бийм трал (да се отбележи на стр. 9, т. 3.2. Законов статут);

- чл. 9 от Наредба № 37 от 10.11.2008 г. за ползването на язовирите - държавна собственост, в рибностопанско отношение и правилата за извършване на стопански, любителски риболов и аквакултури в обектите - държавна собственост по чл. 3, ал. 1 от Закона за рибарството и аквакултурите (обн., ДВ, бр. 100 от 21.11.2008 година) регламентира стопански риболов на дънни видове (калкан, морска котка и морска лисица) да се извършва само с дънни хрилни мрежи с размер на окото не по-малък от 400 mm. А през периода на забрана за улов на калкан стопански риболов на дунавска скумрия (карагьоз) се извършва само с едностенни мрежи с минимален размер на окото не по-малък от 36 mm и не се разрешава улова на дънни видове (морска котка и морска лисица);

- съгласно чл. 10, ал. 2 от Наредба № 37 от 10.11.2008 г. стопански риболов на черноморска бодлива акула се извършва само с парагади.

2.4. В допълнение на регионално ниво в рамките на Генералната комисия за риболов в Средиземно море (GFCM) (регионална организация обхващаща и черноморския басейн), са въведени и се прилагат редица мерки имащи пряко или косвено отношение към опазването на китоподобните в Черно море чрез препоръки GFCM/44/2021/15 on the mitigation of fisheries impacts for the conservation of cetaceans, Recommendation GFCM/41/2017/4 on a multiannual management plan for turbot fisheries in the Black Sea изменена от Recommendation GFCM/43/2019/3 amending Recommendation GFCM/41/2017/4 on a multiannual management plan for turbot fisheries in the Black Sea. Работната група за Черно море към GFCM, на своята 9 среща (28 - 30 юли 2021 г.) одобри инициатива за провеждане на пилотен проект за оценка на прилова на китоподобни при риболова на калкан в Черно море в рамките на проекта BlackSea4Fish (може да се предвиди съответната информация в т. 6.1.2. Международно законодателство и инициативи).

2.5. На европейско ниво ежегодно се определят възможностите за риболов на някои рибни запаси и групи рибни запаси в Средиземно море и Черно море въз основа на оценката на състоянието на запасите и най-актуалните становища, изготвени от Научния, технически и икономически комитет по рибарство, Научния консултативен комитет по рибарство към GFCM и работната група за Черно море към GFCM. С Регламент (ЕС) 2022/110 на Съвета oт 27 януари 2022 година за определяне за 2022 година на възможностите за риболов на някои рибни запаси и групи рибни запаси, приложими в Средиземно море и Черно море са определени аналитична квота за цаца (Sprattus sprattus) въз основа на научните становища, разпределена между България и Румъния, както и общ допустим улов (ОДУ) и разпределението на квотите за калкан (Scophthalmus maximus), между двете държави.

2.6. Предлагам навсякъде в текста на Плана, където е относимо, да се използва термина „дребномащабен риболов“ вместо „нискомащабен риболов“ или „малкия и средномащабния риболов“ или др., имайки предвид определението за „дребномащабен крайбрежен риболов“ в чл. 3, параграф 2, т. 14 на Регламент (ЕС) № 508/2014 на Европейския парламент и на Съвета от 15 май 2014 година за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета и утвърдената терминология в сектор Рибарство.

2.7. В т. 5.1.4. Съществени социално-икономически промени, Риболов, следва да се допълни информация за най-актуалните оценки на ключовите запаси публикувана на: https://www.fao.org/gfcm/data/safs.

2.8. В Част 7. Необходими природозащитни действия предлагам следните уточнения и допълнения:

- в точка 7.1. Законодателни и управленчески действия, Действие 1.3. Приемане на нови законови разпоредби, текстът на Мотиви и цел да се редактира както следва: „Приемане на законови разпоредби за предотвратяване на приулова на китоподобни при определени риболовни дейности, включително и чрез използване на подходящи устройства, например акустични възпиращи устройства (пингъри) и др., след установяване на тяхната ефективност.“, а текстът в Индикатор/и за изпълнението да се редактира, както следва: „Наличие на законови разпоредби.“.

Мотиви: Предвид наличните национални данни за прилова на китоподобни и идентифицираните редица затруднения в начина на регистрирането му е по-коректно да се предвиди като цел предотвратяване на прилова на китоподобни. Регламентирането на акустични възпиращи устройства (пингъри) да бъде след установяване по категоричен начин на тяхната ефективност и приложимост за съответните риболовни уреди и средства. Следва да се има предвид, че към момента се прилага основан на стимули подход по отношение на тяхното използване при ежегодното определяне на условията за улов на калкан и критериите за оценка на лицата, кандидатстващи за индивидуална квота за улов на калкан. Монтираните активни акустични устройства за отблъскване на китоподобни, на маркирани статични хрилни мрежи, използвани за улов на калкан, носят допълнителни точки при класирането на кандидатите.

- в т. 7.3. Изследвания и мониторинг, действие 3.6. Поставяне на отблъскващи устройства (пингъри) предлагам да бъде добавено и Министерство на земеделието като отговорна институция/организация предвид избраните индикатори за изпълнение и очаквания ефект от изпълнението на действието.

Мотиви: Дирекция „Морско дело и рибарство“ на Министерство на земеделието изпълнява функциите на Управляващ орган на Програмата за морско дело и рибарство 2014 – 2020 г. (ПМДР) и Програмата за морско дело, рибарство и аквакултури 2021 – 2027 г. (ПМДРА).

3.Министерството на земеделието съгласува без бележки предложените за разглеждане проекти на планове по т. 3, т. 4, т. 5 и т.6 от дневния ред.

С уважение,

